b'\n_START_ARTICLE_\nArnulf Metzil\xc3\xa4inen\n_START_PARAGRAPH_\nArnulf Metzil\xc3\xa4inen, ranskaksi Saint Arnoul de Metz, (n. 580 Nancy \xe2\x80\x93 16. hein\xc3\xa4kuuta 640 Remiremont) oli Metzin piispa._NEWLINE_Frankkilaisena ylimyksen\xc3\xa4 h\xc3\xa4n palveli Austrasian kuningas Teodebert II:n hovissa. Vuonna 613 h\xc3\xa4n johti kuitenkin Pipin I:n kanssa ylimyst\xc3\xb6n kapinaa Brunhildea vastaan. Kapina johti lopulta Brunhilden tuhoon ja Frankkien valtakunnan yhdistymiseen, kun Neustrian kuningas Klotar II nousi kaikkien frankkien kuninkaaksi. Arnulfista tuli piispa samana vuonna. _NEWLINE_Arnulf toimi vuodesta 623 kuningas Dagobert I:n neuvonantajana yhdess\xc3\xa4 Pippinin kanssa. Vuonna 629 Arnulf vet\xc3\xa4ytyi politiikasta ja ryhtyi erakoksi. Arnulfin poika Ansegisel meni naimisiin Pippinin tytt\xc3\xa4ren Beggan kanssa. Heid\xc3\xa4n poikansa Pipin Heristalilainen oli Kaarle Suuren isoisois\xc3\xa4. Sen vuoksi karolingeja on joskus kutsuttu my\xc3\xb6s arnulfingeiksi Arnulfin mukaan.'